Muslimikauppiaat ottivat yhteen kristittyjen miesten kanssa, joita he syyttivät kauppojensa tuhoamisesta Lahoressa, Pakistanissa maaliskuussa 2013. Yhteenotot alkoivat, kun muslimijoukko hyökkäsi kristittyjen asuinalueelle sen jälkeen, kun kristityn miehen väitettiin loukanneen profeetta Muhammedia.

Muslimikauppiaat ottivat yhteen kristittyjen miesten kanssa, joita he syyttivät kauppojensa tuhoamisesta Lahoressa, Pakistanissa maaliskuussa 2013. Yhteenotot alkoivat, kun muslimijoukko hyökkäsi kristittyjen asuinalueelle sen jälkeen, kun kristityn miehen väitettiin loukanneen profeetta Muhammedia. Rehan Khan / EPA

Uskonnollisiin ryhmiin kohdistuva väkivalta ja syrjintä olivat vuonna 2012 korkeimmillaan kuuteen vuoteen, kertoo maailmanlaajuisen tutkimuksen (siirryt toiseen palveluun) tehnyt, Yhdysvalloissa toimiva Pew-tutkimuskeskus.

Tutkimuksessa selvitettiin sekä hallitusten uskonnollisiin ryhmiin kohdistamia rajoitteita että kansalaisten kesken uskonnollisista syistä leimahtaneita yhteenottoja.

Tutkimuslaitoksen mukaan uskonnollinen vihanpito kasvoi vuonna 2012 edellisvuosiin verrattuna kaikkialla lukuunottamatta Amerikan mannerta.

Tutkimuksessa oli mukana 198 maata. Niistä joka kolmennessa oli paljon tai erittäin paljon uskonnollista vihanpitoa, toisin sanoen uskontoryhmien välisiä yhteenottoja, terrorismia tai uskonnollisiin vähemmistöryhmiin kohdistuvaa häirintää.

Eniten uskonnolliset kärhämät lisääntyivät Lähi-idässä ja Pohjois-Afrikassa, missä ns. arabikevät sekoitti poliittisia valtasuhteita. Esimerkiksi Egyptissä hyökkäykset kopti-kristittyjä ja kristittyjen omistamia yrityksiä vastaan lisääntyivät. Myös Kiinassa uskonnolliset konfiktit kasvoivat huomattavasti.

Pahin tilanne uskonnollisen väkivallan suhteen vuonna 2012 oli Pakistanissa, Afganistanissa, Intiassa, Somaliassa ja Israelissa, tutkimus kertoo.

Noin kolmannes valtioista asettaa kansalaisilleen rajoitteita valtauskonnon nimissä. Valtioiden määrä on pysynyt kutakuinkin samana viime vuosina.

Sen sijaan naisiin kohdistuva uskonnollisperäinen häirintä yleistyy. Naisia häiritään uskonnollisen pukeutumisen takia 32 prosentissa maailman maista. Edellisvuonna osuus oli 25 prosenttia ja vuonna 2007 vain seitsemän prosenttia.

Myös Euroopassa uskonnollinen vihanpito kasvaa, kertoo Pew-tutkimuslaitos. Euroopassa tapahtuu mm. yhä enemmän hyökkäyksiä juutalaisia ja moskeijoita vastaan.

Myönteistä kehitystä tapahtui Norsunluurannikolla, Serbiassa, Etiopiassa, Kyproksessa ja Romaniassa.

Pohjois-Korea jäi ainoana valtiona ulos tutkimuksesta, koska tutkimustietoa ei ollut saatavilla. Pew-laitos toteaa Pohjois-Korean olevan yksi eniten kansalaistensa elämää rajoittavista valtioista ja rajoitukset koskevat myös uskonnollisia oloja.

Korjattu 16.1. kello 2.36: Tutkimuksen mukaan naisia häiritään uskonnollisen pukeutumisen takia. Tutkimuksessa ei otettu kantaa siihen, missä määrin naisia pakotetaan pukeutumaan uskonnon vaatimusten mukaan.

Lähteet: Reuters, AFP